AlexejDobrolubov/national_council_slovak_2010 huggingface dataset:
12. schôdza NR SR - 17.deň - B. popoludní
Dátum: 2024-05-22
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

78. Ďakujem pekne. Ja len tri krátke poznámky. Neviem, či všetci v tejto sále alebo tí, ktorí nás aj pozerajú, rozumejú tomu, čo je to náletová drevina, a keď taká lúka alebo pasienok zarastie náletovou drevinou. Ja si to viem predstaviť. Viem si predstaviť aj to, ako sa s takýmito pozemkami má naložiť tak, aby slúžili opäť svojmu účelu, a všetci máme plné ústa sebestačnosti vo výrobe potravín a toto je jeden z faktorov. To po prvé. A keď tam narastie ten veľký strom, pán kolega sa vyjadril k tomu, že aké sú to veľké náklady, aby sa potom takýto vyrúbaný strom aj s tými koreňmi dal proste preč a získala sa naspäť tá pôda, na ktorej sa má pestovať tá slovenská potravina, aj to sa dá, aj na to sú nejaké dotačné schémy. Po druhé ja si, ja žasnem, keď na jednej strane tu bránime včielky, a ja chcem len informovať možno tých, ktorí tu neboli v minulom funkčnom období, že práve OĽANO dalo podnet na návrh zákona, poslanecký tuším, keď chceli obmedziť počet chovaných včiel, dokonca redukovať ich. Tak dneska majú záujem o včielky. A čo sa týka tých dopadov na samosprávy obcí, že aké ony majú z toho straty, budú mať z toho straty, tak ja chcem len pripomenúť, že jediným zákonom o tých benefitoch, ktoré získavajú mladé rodiny, prišli samosprávy na Slovensku ročne, ročne o 750 mil. eur. Vtedy vám to nevadilo? A teraz kvôli peniazom, ktoré nakoniec budú musieť použiť na spätné nutné zalesňovanie, vám to vadí? (Potlesk.)
12. schôdza NR SR - 15.deň - B. popoludní
Dátum: 2024-05-14
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

69. Ďakujem pekne za slovo, vážený pán predsedajúci. Nechcem sa vyjadrovať ani k otázkam developerov, ani k otázkam štiepkového biznisu. Chcem len povedať môj pohľad, že v čom asi by mohli hroziť škody, prečo teraz tento zákon prerokovávame v skrátenom legislatívnom konaní. Skúsim to povedať takto. Na Slovensku je, sú tisíce hektárov, teraz sa odosobnime od Bratislavy, choďme až na sever a na východ, tisíce hektárov lúk, pasienkov, pasienok, ktoré sú takto zapísané v katastri nehnuteľností, ktoré by mohli naši poľnohospodári obhospodarovať. Nemôžu ich obhospodarovať, pretože sú zarastené náletovými drevinami. Nemôžu na ne brať 200 eur na hektár dotácie, ktoré zostávajú v Bruseli. Nemôžu na nich produkovať produkciu, ktorú my inak dovážame v tisícoch kamiónov denne z kdekade, a ešte si zvyšujeme pre kolegov aj uhlíkovú stopu. Vieme, to je taká moderná téma teraz, teda uhlíková stopa. Takže keby sa, keď sa tieto lúky pekne vyčistia a pasienky, tak sa môže robiť produkcia, ktorá nahradí tú, ktorá sa sem dováža, a ešte ohrozuje životné prostredie tým, že používa tú dopravu. To je jedna vec. Druhá vec, myslím, že to je ľahko spočítateľné, keby si dal niekto námahu. Sú to ohromné škody, ktoré sú spôsobené nakoniec, v konečnom dôsledku tomuto štátu. A po druhé, chcem dať takú rečnícku otázku kolegom, kolegyniam, veď cestujeme po tých diaľniciach a týždeň, čo týždeň alebo mesiac, čo mesiac pribudne z Bratislavy po ľavej strane, po pravej strane nejaké logistické centrum na najúrodnejšej pôde, ktorá je zabraná. Toto, vážení, vám nevadí? Toto je ochrana prírody a krajiny?
13. schôdza NR SR - 1.deň - B. popoludní
Dátum: 2024-05-09
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

100. Ďakujem za slovo. Vážený pán kolega Dvořák, ja by som si dovolil na rozdiel od mojich opozičných kolegov, ktorí sa faktickými poznámkami vyjadrovali k vášmu vystúpeniu a nevyjadrovali sa vlastne k vášmu vystúpeniu, ale k niečomu inému, dovolím si povedať pár myšlienok. Vy ste vo svojom vystúpení sa stále obracali na pani ministerku Zuzanku Dolinkovú s tým, že povedali, povedala ste, povedali ste, pani ministerka, toto ste povedali a ja som ju dnes ešte nepočul povedať ani slovo. Možno sa vyjadrí potom na konci, ale ja neviem, z čoho ste vychádzali, že ona niečo povedala. Ak ste mali na mysli stanovisko vlády, to je trošku iné niečo. Potom ste tu asi päťkrát povedali, osem mesiacov, že by už malo byť dosť, že je po voľbách, to je pravda, ale keď si to tak spočítate, tak zhruba šesť a pol mesiaca od toho, kedy sa vláda ujala svojho mandátu, a spomeňte si, čo sa dialo od 25. októbra len do konca roku. Toto obdobie by ste mohli dať úplne nabok, lebo bolo to programové vyhlásenie vlády, pamätáte si, ako ste obštruovali, potom tu bol rozpočet, do ktorého pani ministerka naozaj vybojovala ďalšie nové peniaze, obštrukcie a tak ďalej a tak ďalej. A tiež sa zachraňovala vaša optimalizácia nemocníc, ktorá bola tak naozaj zbabraná, hoci pri schvaľovaní tu všetci stáli a vítali túto tzv. reformu. Ja by som teda možno len odporučil, či by ste nechceli stiahnuť tento návrh, lebo vy ste takí špecialisti, keď ste kedysi hneď po tom, ako vláda ešte ani nebola zostavená, chceli odvolávať pána ministra Eštoka, teraz predčasne podľa mňa ste sa pustili do pani ministerky Dolinkovej, dúfam, že sa vám to nepodarí.
13. schôdza NR SR - 1.deň - B. popoludní
Dátum: 2024-05-09
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

12. Ďakujem pekne. Pán kolega Stachura, vy ste začali tým, že ste považovali vystúpenie pána Rašiho, ktorý predkladal stanovisko vlády Slovenskej republiky, to je povinná súčasť tohoto procesu, ktorý teraz prežívame, že išlo o nejaké osočovanie. Ja som tam ale osočovanie nepočul, ale počul o príbehu martinskej nemocnice, kde sa klepal základný kameň a dodnes tam stojí, a kde sa neprihlásila žiadna firma do verejného obstarávania, lebo proste bolo zle vyhlásené. Ja som počul o zbabranom projekte optimalizácie siete nemocníc, a to môžem potvrdiť, spomínané mesto Liptovský Mikuláš, iste si to pamätáte, a ja musím povedať, že teda to bolo riadne zbabrané, ešte sa k tomu asi dostaneme. Ja som počul, ako spomínal vaše riadenie covidu. Keď vyčítate pani ministerke jej terajšie nejaké pochybenia, aké pochybenia ste, v covide ste urobili a nebyť samosprávy, tak to, tak to ten štát nezvládne, vrátane ministerstva zdravotníctva. Ja verím, že pani ministerka bude naďalej ministerkou po tomto dnešnom chaose, čo tu predvádzate. A chcel by si, ja som tam na to, na konci ste tak dobre začali ako takou výzvou, že by sme mali všetci asi zobrať rozum do hrsti a spolupracovať. Nie, vy idete zasa robiť konflikt, vy idete zasa odvolávať neoprávnene pani ministerku Zuzanu Dolinkovú za vymyslené dôvody, tak takto asi to zdravotníctvo dopredu neposunieme. A ešte by som vám chcel pripomenúť, že pamätáme si všetci dobre, ako na začiatku roku 2020 ste zobrali 100 mil. eur z Banskej Bystrice aj z Ružinova, dávno to mohlo byť hotové.
12. schôdza NR SR - 12.deň - B. popoludní
Dátum: 2024-05-07
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

43. Ďakujem za slovo, pán predsedajúci. Ja len veľmi stručne. Možno aj taká dobre mienená rada pánovi kolegovi Kiššovi, lebo najviac, zdá sa, zo všetkých výdavkov v štátnom rozpočte, ktoré sú na tento rok a ďalšie, ho trápia výdavky na 13. dôchodok , čo tu niekoľkokrát spomenul, a je to 850 mil. eur v tomto roku. Skúste si predstaviť, pán kolega Kišš, tie peniaze dostanú tí naši seniori, tí naši dôchodcovia pred Vianocami. Potom si pravdepodobne, keď nie všetky peniaze, ktoré dostanú, ale takmer všetky, ja si myslím, že všetky, oni pôjdu do spotreby domácností. Buď ich minú oni, alebo kúpia niečo deťom a z toho ide 20 % naspäť, myslím. A ešte keď nebodaj si kúpia niečo, čo má aj spotrebnú daň, benzín, alkohol, cigarety, tak ešte ďalšie prostriedky sa do štátneho rozpočtu vrátia, takže nehovorme jednoducho to, že áno, bude vyplatených 850 mil. eur, to je 606-krát počet dôchodcov, resp. plus ešte aj tí ďalší, ktorí sú nielen starobní dôchodcovia. Ale verte tomu, že tie peniaze si neuložia do vankúša, len časť možno dajú do banky a zvlášť, keď sa to, keď to príde na ich účty tesne pred Vianocami, keď každý je tak trošku aj rozšafný. Skúste aj takto porozmýšľať. Ďakujem pekne.
12. schôdza NR SR - 12.deň - B. popoludní
Dátum: 2024-05-07
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

22. Ďakujem za slovo. Možno si preto nervózny, Marián Viskupič, podpredseda finančného výboru, lebo si uvedomuješ spolu s ďalšími niektorými kolegovcami vašu zodpovednosť za rozvrat verejných financií, a teraz sa snažíte prekryť nejakými poučovaniami, čo treba robiť, aby to bolo, aby sa to dostalo do správnych koľají . A keď, viete, keď sa prejavuje nervozita, potom sa používajú všelijaké slová aj osobné, aj o tom, že finančný výbor má mať zdravý rozum . No ja si myslím, že ho má. Ja si myslím, že ho má, ak si to myslíte vy, že ho nemá, tak pardon. A ešte také, že čokoľvek iné, čo sa tam robí, je divné . Tak takéto veci ja si aj vyprosím! Ale asi treba znovu pripomenúť, že teraz rokujeme o skrátenom legislatívnom konaní. Čiže tá diskusia, ktorá teraz prebieha, by mala byť o tom, či je potrebné, alebo nie je potrebné. O všeličom možnosť si tu spomenul, len toto nejako tak ostalo v pozadí a to je presne pomenované v tom materiáli, ktoré má jednu stranu, a tam je to presne vysvetlené, že prečo. Nuž a ešte ti chcem povedať, pán Marián Viskupič, že si si asi pripravoval včera alebo predvčerom túto debatu, tento tvoje vystúpenie 20-minútové, zdržanie, dalo by sa povedať, lebo dnes vyšla správa štatistického úradu, že maloobchodné tržby sa zvyšujú. Ty si nám tu dvakrát povedal, že maloobchodné tržby sa znižujú. Všetci to berú ako hotový fakt a skutočnosť je úplne iná. Tak možno trošku aktualizácie toho, čo sa hovorí, a k veci. Ďakujem pekne.
12. schôdza NR SR - 12.deň - B. popoludní
Dátum: 2024-05-07
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

12. Aha, už to funguje, takže... Keď dovolíte, pár poznámok k vystúpeniu pána kolegu Kišša, na ktorého voľne nadviazal s kritikou mojej osoby pán podpredseda výboru pre financie a rozpočet Viskupič, ktorý bol predtým predsedom výboru pre financie a rozpočet. Asi by mal vedieť, že keď klesne počet členov výboru prítomných pod sedem, nie je možné hlasovať. Tak keď si takto bezdôvodne kopete do svojho šéfa, tak nech si urobia všetci, ktorí vás pred chvíľkou počúvali, svoj názor. My sme, ja nemám nič proti tomu, aby prišiel pán predseda rozpočtovej rady na finančný výbor, nech sa o tom pobavíme slušne, korektne, odborne, hlavne odborne, nie politicky, tam by to malo byť tak. Tak politicky sa môžeme tu doťahovať, samozrejme, no a to by som odporučil aj pánovi kolegovi Kiššovi, a hlavne by som mu odporučil, aby si prečítal samotný návrh vlády, asi je to len jedna strana, jedna strana aj niečo, keď ide diskutovať a minie trinásť minút vzácneho času tohto parlamentu na politikárčenie, lebo keď sa pýtal pána ministra, že čo je dôvod na skrátené legislatívne konanie, tu to máte úplne jasne napísané. V dvoch odstavcoch to máte napísané a stačí si to prečítať, nemuseli by ste zdržiavať túto vzácnu spoločnosť a vôbec celý, celý priebeh tejto schôdze, takže ja tú kritiku od vás, samozrejme, neberiem, je to účelové, účelové poučovanie, čo máme robiť. Výbor prebehol úplne klasicky, bol pán štátny tajomník, ktorý vysvetlil komplet celú podstatu, tí, ktorí sa ho chceli na niečo spýtať, sa ho spýtali, len ja neviem, prečo ste všetci takí nervózni, keď konečne ministerstvo financií nám predložilo to, čo tu, po čom tu voláme už mesiace.
12. schôdza NR SR - 10. deň - A. dopoludnia
Dátum: 2024-05-02
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

36. Ďakujem pekne za slovo. No, som rád, že moje vystúpenie vzbudilo takú plodnú diskusia vo faktických poznámkach, ale mám taký pocit, že niektorí z vás, ktorí ste diskutovali, počúvali s porozumením a niektorí nepočúvali s porozumením, to je rozdiel. Pôjdem postupne. Pán kolega Huliak, súhlasím. Je to biznis, vidíme, čo sa deje s predstavovaním medveďov turistom v Tichej doline cez občianske združenie ochranárske. Pán Dostál, áno, sú tí experti, ktorí nám radia, s ktorými sa radíme my, ale sú experti takí aj onakí. Jedni sú zástancami ochranárov, druhí sú zástancami zdravého rozumu, takže asi toľko. Zrejme ide o nejakú klasifikáciu tej veľkej šelmy, kde sú všetky tieto štyri druhy. Pán Grendel, ďakujem pekne za upozornenie na rokovací poriadok. Pán Krátky, tak viete, vy ste predstaviteľ OĽANO, teraz sa voláte SLOVENSKO, ale za tri a pol roka, čo ste tu vládli ústavnou väčšinou, ani vás nenapadlo, že by ste sa touto témou zaoberali. Konečne prišla koalícia, ktorá rieši konkrétne životné situácie ľudí. Pán Ľupták, súhlasím, čo povedal s tým, s tou praktickou skúsenosťou. Nuž, pani Stohlová, vy ste asi nepočúvali s porozumením. Ja mám taký pocit, že v tej nejakej veci sa celkom nerozumieme, lebo ja som nepovedal, že medvede a mraveniská sú príčinou zníženého počtu hlucháňov. Jednou z príčin. Ak to neviete, tak si to doštudujte. Ja to mám naštudované. A mraveniská sú navyše biologickou ochranou lesa, aj to vám povedia v prvom ročníku univerzity tej. A ďakujem pekne kolegovi... (Prerušenie vystúpenia časomerom.)
12. schôdza NR SR - 7.deň - B. popoludní
Dátum: 2024-04-25
Poslanec: Blcháč, Ján (SMER - SD)
Druh vystúpenia: Vystúpenie s faktickou poznámkou

74. Ďakujem za slovo, vážený pán predsedajúci. Kolegyne, kolegovia, už je na svete problém a ja chcem oceniť kroky pána ministra pôdohospodárstva a vlády Slovenskej republiky, že ten problém aj takýmto spôsobom práve v tomto čase sa snaží riešiť. No a, samozrejme, že teraz si môžme, tak ako sme to počuli v tých piatich vystúpeniach predošlých, hovoriť, že čo bolo skôr, či vajce, alebo sliepka. Zaznela tu kritika, pán minister sa to vo svojom vystúpení snažil objasniť, na dokonca osobu, osobu riaditeľa bývalého, bývalého riaditeľa PPA-čky, terajšieho riaditeľa finančnej správy. Dnes dokonca PS-ko, SLOVENSKO, KDH a za chýbajúceho z SaS mali k tomu aj veľkú tlačovku, k jeho osobe. Nuž možno by bolo treba si spomenúť, že ako to vlastne tá celá PPA-čka, akú má históriu za ostatné tri a pol roka, veď stratila akreditáciu, myslím. že za pôsobenia pána Kišša získala akreditáciu. Potom pán Kišš musel odísť, ak si spomínate, lebo sa mu vyhrážali a celej rodine, tak by som chcel vedieť, ktorí z vás, ktorí to tu dneska kritizujete, by ste zotrvali na mieste, keď by vám hrozilo niečo, ja neviem čo. No a teraz je na, na poste riaditeľa finančnej správy a ja vám ako predseda finančného výboru môžem oznámiť, že nám oznámil na... kedy bol naposledy so správou, a aj potom to dal písomne, že došiel na veľmi vážne pochybenia doterajšej činnosti aj finančnej správy, takže si to ešte prebereme. Chcem podporiť to, čo pán minister navrhuje, a myslím si, že je to správny krok pre našich poľnohospodárov. Ďakujem pekne.
15. schôdza NR SR - 11.deň - B. popoludní
Dátum: 2024-06-27
Poslanec: Danko, Andrej 
Druh vystúpenia: Vystúpenie v rozprave

37. Ďakujem pekne, pán minister, za emotívne vystúpenie. Dúfam, že pochopil pán poslanec. Mal by vystúpiť pán generálny prokurátor Žilinka, ale pán Žilinka požiadal o ospravedlnenie. Pristupujeme k otázke pani Viery Kalmárovej, ktorá sa obrátila na ministra spravodlivosti Suska: "Vážený pán minister, hovorkyňa ministerstva spravodlivosti informovala ešte vo februári tohto roka o plánovanom zriadení pracovnej skupiny zloženej z odborníkov na problematiku násilia. Môžete nám povedať, ako pokračujete v realizácii tohto prísľubu? Čo by malo byť cieľom skupiny? Aké by malo byť jej zloženie?" Nech sa páči, v zastúpení pán minister Kamenický.
19. schôdza NR SR - 7.deň - A. dopoludnia
Dátum: 2024-09-20
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

59. Pán poslanec Horecký, ďakujem za váš, za vaše vystúpenie, ďakujem, že ste na začiatku podotkol, že ste otec, starý otec, ale aj poslanec, ktorému záleží na tom, čo sa na Slovensku bude diať práve v tejto otázke. A ja iba chcem povedať, že Slovensko roky je za život a bude za život, a preto aj chcem pozvať všetkých na pochod za život do Košíc v nedeľu. Tí, ktorí sa k nám pridáte, tak iba budete vyjadrovať ten názor, ktorý máme aj viacerí tu v pléne, že ďalej budeme bojovať za to, aby život bol chránený a aby my na Slovensku sme určovali, čo sa bude diať, a prijímali zákony tak, aby sme mohli mať čisté svedomie, lebo my budeme niesť zodpovednosť za to, čo sa bude robiť na Slovensku. A preto ešte raz ďakujem, pán Horecký, a ďakujem aj tebe, Rasťo, za toto uznesenie, ktoré je jednoduché, jasné, v ktorom chceš dosiahnuť iba to, aby my na Slovensku sme rozhodovali, čo sa bude diať v tejto otázke, a nie Európska únia aby nám diktovala, čo máme robiť. Vďaka.
19. schôdza NR SR - 7.deň - A. dopoludnia
Dátum: 2024-09-20
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

30. Ďakujem za slovo. Gábor, ďakujem za tvoju rozpravu, za to, že znovu si iba zopakoval to, o čom my hovoríme a o čom sme pevne presvedčení, že sa oplatí bojovať za spravodlivosť. A taktiež ten taký najsilnejší moment z tvojej rozpravy bol to, ako si poukázal, že máme tu čestných prokurátorov, ktorí si robia svoju prácu poctivo a ktorí neuhýbajú, ktorí naozaj sa snažia tú svoju prácu robiť ako poslanie, a taktiež sa im chcem poďakovať. A ešte raz ďakujem tebe, že to naše presvedčenie, že sa oplatí bojovať za spravodlivosť, si zopakoval. A presne tohto sa budeme držať, že nedovolíme, aby spravodlivosť na Slovensku neprinášala to, čo má prinášať, a to spravodlivosť pre všetkých.
19. schôdza NR SR - 5.deň - B. popoludní
Dátum: 2024-09-18
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

112. Ďakujem za všetky reakcie. Začnem pánom Prostredníkom. Pýtam sa a prečo nie? Prečo by cirkev nemala hovoriť tým pastoračným pracovníkom, aká náplň by mala vlastne byť. Lebo tá cirkev alebo tie organizácie, spoločenstvá, misie sú v tých osadách konkrétne. Oni poznajú tú problematiku nie z diaľky, ale zblízka. A mnohokrát dajme si otázku, či funguje tá sociálna práca a metódy sociálnej práce. Je tu niečo, čo roky nefunguje a prichádza tu niečo, čo je blízko tým ľuďom, čo pozná ich potreby a prečo by sme ich nemali počúvať. Pán Baláž, ďakujem, určite som otvorený tomu, aby sme rozprávali o mnohých veciach. Sú projekty, ktoré aj fungujú, tak ako sme sa trošku začali baviť aj o MOPS-kách, ale to osobne môžme prebrať. Braňo, tebe tak biblicky, amen, na to, čo si rozprával. A, pani Holečková, ďakujem. A, pani Vaľová, môžme tu na seba vyťahovať, kto čo neurobil, kto čo urobil, ja osobne viem, že Igor Matovič vyčlenil z rezervného fondu financie pre pastoráciu. A možno je to štartovný projekt, roky funguje na dobrovoľnej fáze, na báze teda, ale poďme ho možno pretaviť do niečoho, čo bude podporovať štát, čo si vezme štát za svoje a vyskúšajme to. Nie je tam až toľko financií, aby to zlikvidovalo štát, ale dopad, ktorý to prinesie pre komunity, ale aj pre štát, pre pracovný trh, pre vzdelávanie tých detí, tak bude merateľný až o pár rokov, ale potom... (Prerušenie vystúpenia časomerom.)
19. schôdza NR SR - 5.deň - B. popoludní
Dátum: 2024-09-18
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

88. Ďakujem za slovo. Ďakujem, pani poslankyňa, poslankyne, za tento návrh a ja chcem na začiatok povedať, že cirkev je neodmysliteľnou súčasťou v riešení a posúvaní rómskej komunity na Slovensku. To je vec, to je fakt, ktorý tu je na Slovensku a sú konkrétne hmatateľné výsledky, ktoré mnohé organizácie predbehli, mnohé spolky, mnohé sociálne činnosti, ktoré v rómskych komunitách roky sa snažili nejako posunúť jednotlivcov, tak nemajú také výsledky ako pastoračné, tí pastorační asistenti a pastorační pracovníci, ktorí sú zapojení aj v národnom projekte, ktorý spravuje táto koalícia, a to v projekte rozvojové tímy, komunitné centrá, pastoračné centrá. A ja tak prosto laicky chcem vyjadriť iba to, že ak tu je nástroj, ktorý prináša nejaké výsledky, tak, prosím, podporme ho, nepozerajme na to, z akej politickej dielne vychádza, ale pozerajme, aký to má dopad pre ľudí, možno pre menšiny na Slovensku a ešte chcem dodať, že je to podľa mňa veľmi dobrý nástroj v budovaní mostov medzi menšinami a majoritnou spoločnosťou okrem iných dopadov, ktoré spomínala pani Holečková. A ja ďakujem za tento návrh zákona, určite ho aj ja podporím a verím, že aj kolegyne, aj kolegovia z koalície budú prihliadať na dopady, ktoré tento návrh má a aké výsledky prináša. Ďakujem.
15. schôdza NR SR - 10.deň - A. dopoludnia
Dátum: 2024-06-26
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

62. Ďakujem za slovo. Súhlasím, pán poslanec Jakab, presne si to pomenoval, dodržovanie zákona, dodržiavane rokovacieho poriadku nakoniec vyjde, dovolím si povedať, na zmar, lebo to, čo sa tu dnes deje, je absurdné. Je absurdné z toho dôvodu, že oni idú zakrývať svoje vlastné nedostatky, svoje vlastné chyby, na ktoré predseda Šipoš poukázal tým, že prerušil rokovanie a vyžiadal si ešte ďalšie dokumenty, ktoré, ktoré sú potrebné zo zákona pri tom skrátenom legislatívnom konaní, kedy oni proste nevedia dotiahnuť veci a potom za to, za to, že sa pán predseda ozve a že chce, aby všetko bolo kóšer, aby všetko bolo podľa zákona, tak ho idete odvolávať. Presne ukazujete iba to, že tí, ktorí vám nevyhovujú, tí, ktorí nie sú ticho, tí, ktorí nejdú tak, ako vy chcete, tí, ktorí sú ako keby proti vám, tí, ktorí chcú naozaj spravodlivosť, aby sa dodržiavali zákony, aby sa dodržiaval rokovací poriadok, tak tých treba odvolať, tých treba umlčať, tých treba dať nabok. A Michal Šipoš presne je človekom, ktorý nebude ticho, keď sa porušuje zákon, kedy nie sú dodržané veci, ktoré majú byť dodržané. Preto ho chcete odvolať. Taktiež pani Kolíkovú. Ale toto nie je dôvod, aby ste ich odvolali, toto je iba jasný dôvod a dôkaz toho, že tí, ktorí sú vám nepohodlní, tí, ktorí sa ozývajú, tí, ktorí chcú, aby sa dodržiaval zákon, tak tých treba umlčať.
15. schôdza NR SR - 10.deň - A. dopoludnia
Dátum: 2024-06-26
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

40. Ďakujem za slovo. Súhlasím s tebou, Gábor, tak ako si povedal, je absurdné to, čo sa tu deje či dnes, alebo včera. Tieto návrhy na odvolania či Michala Šipoša, alebo pani poslankyni Kolíkovej sú absurdné. Keby sme mali ísť týmto spôsobom, tak ideme odvolávať všetkých predsedov, lebo aj predsedovia výborov, koaliční, robia obštrukcie, kedy napríklad zvoláme výbor, ktorý sa má venovať RTVS, a účelovo neprídu na výbor, účelovo sa dohodnú, že prerušia ten výbor. Tak potom odvolávajme aj koaličných a robme to naozaj spravodlivo pre všetkých týmto metrom, ktorým tu idete poukazovať na chyby Michala Šipoša. A tak ako si, Gábor, povedal, využil iba svoje zákonné právomoci vo svojej funkcii predsedu výboru, čím nič neporušil. To, že sa dotkol vášho ega, alebo vašich, narušil vám vaše plány, to nie je dôvod na to, aby ste ho odvolávali a nie je dôvod na to, aby ste takto zasahovali do opozičných vlastne predsedov všetkých výborov, ktoré riadia či pani Kolíková, alebo Michal Šipoš. Ďakujem.
15. schôdza NR SR - 1.deň - B. popoludní
Dátum: 2024-06-11
Poslanec: Bužo, Lukáš (SLOVENSKO)
Druh vystúpenia: Vystúpenie s faktickou poznámkou

50. Ďakujem, Gábor, za tvoje vystúpenie. Ja ťa iba chcem doplniť, že Fond na podporu umenia vznikol za vlády Roberta Fica v roku 2015 a v kultúre ho možno považovať za jednoznačne pozitívny míľnik. Za takmer desať rokov od svojej existencie si vybudoval renomé nielen v kultúrnej obci na Slovensku, ale sa stal aj etablovaným členom Medzinárodnej federácie umeleckých fondov a kultúrnych politík. Za ten čas sa stal predmetom nevôle neúspešných žiadateľov, rovnako ako časti politikov, tej časti politikov, pre ktorých je úplne prirodzené koncentrovať moc vo svojich rukách a rozhodovať o všetkom z pozície všeznalého arbitra. Lenže politici nemajú byť arbitrom kultúry a umenia. Majú vytvárať podmienky na to, aby sa mohlo umenie rozvíjať vo všetkej svojej rozmaniteľnosti, obsahovej či regionálnej. Správne si podotkol, že, že vlastne či Pellegrini by vrátil a či vráti budúci prezident zákony, ktoré, ktoré nebudú, alebo ktoré budú z dielne koaličných a či bude naozaj takým arbitrom aj on, spravodlivosti a, a že či bude zastávať aj umenie a kultúru zo svojej pozície. Ďakujem ti.